Aspire laat rekords spat | Netwerk24
Aspire laat rekords spat
Aspire Art Auctions het die rekords laat spat by sy onlangse Lenteveiling wat op 28 Oktober in Johannesburg gehou is. Dié veilingshuis het nie net nuwe wêreldrekords vir Alexis Preller en William Kentridge se kunswerke opgestel nie, maar ook vir werke deur die kontemporêre kunstenaars Mohau Modisakeng, Pieter Hugo en Georgina Gratrix.
Alexis Preller se Adam (1972) is op 28 Oktober vir sowat R9,1 miljoen verkoop.
Die top-lot op die veiling was Preller se Adam (1972), wat vir R9 104 000 verkoop het, veel meer as sy vorige wêreldrekord van R8 433 924 in 2011.
William Kentridge se skets Drawing from Stereoscope (Double Page, Soho in Two Rooms) het R6,6 miljoen gehaal, 'n nuwe wêreldrekord vir een van sy sketse.
Die veilingshuis was ook suksesvol in die moderne en kontemporêre kunsafdeling. 'n Uitstekende resultaat is behaal vir Stanley Pinker se The Last Waltz. Dié werk het vir R1 251 800 verkoop, die hoogste prys op 'n veiling vir die kunstenaar sedert 2016.
Aspire sê die kontemporêre segment groei tans wêreldwyd teen 19% op 'n jaargrondslag. Die Suid-Afrikaanse kontemporêre mark sit gemaklik in die 13de posisie van die top-20 lande gemeet aan omsetwaarde op veilings.